Álftanes tók á móti Aftureldingu í Mizunodeild karla í kvöld . Deildin hófst þar með eftir jólafrí . Afturelding hefur verið á miklu skriði í síðustu leikjum og gat jafnað við Álftanes í 3. sæti deildarinnar með sigri . Álftanes hefur aftur á móti átt nokkuð erfitt uppdráttar eftir góða byrjun í upphafi móts . Fyrsta hrina var nokkuð jöfn en smám saman tóku heimamenn forystuna og unnu hrinuna nokkuð sannfærandi að lokum , 25 - 20 . Gestirnir úr Mosfellsbæ komu sterkari til leiks í annarri hrinu en um miðja hrinuna misstu þeir tökin . Álftanes fór frá því að vera tveimur stigum undir í að vera sex stigum yfir og var eftirleikurinn auðveldur . Þeir unnu hrinuna 25 - 16 og leiddu því 2 - 0 . Þriðja hrinan fór fram með svipuðum hætti og sú fyrsta en þó munaði einungis einu stigi undir lok hrinunnar . Álftnesingar reyndust mun sterkari á lokakaflanum og unnu hrinuna 25 - 21 . Þeir unnu leikinn þar með 3 - 0 og náðu í þrjú mikilvæg stig . Austris Bucovskis var stigahæstur Álftnesinga með 14 stig og Róbert Karl Hlöðversson bætti við 11 stigum . Í liði Aftureldingar var Quentin Moore atkvæðamestur og skoraði 18 stig . Sebastian Sævarsson Meyer kom næstur með 9 stig . Álftanes er nú með 18 stig , aðeins einu stigi á eftir liði HK sem er í öðru sæti deildarinnar og þremur stigum á eftir toppliði deildarinnar , Þrótti Nes . Þau tvö lið mætast þó um helgina en þau eiga þann leik til góða á Álftnesinga . Afturelding er með 12 stig í 4. sæti deildarinnar og hefur leikið 10 leiki , jafn marga og Álftanes . Álftanes heldur næst norður á Akureyri og mætir þar liði KA þann 25. janúar næstkomandi . Afturelding mætir liði HK á heimavelli sínum að Varmá og fer sá leikur fram miðvikudaginn 22. janúar .